ओम बन्ना थान पर चढ़ावा चढ़ा किया एटीएम चोरी का प्रयास
मंडोररोड पर कृषि मंडी चौराहे के पास एटीएम चोरी का प्रयास करने से पहले आरोपी पाली रोड पर ओम बन्ना थान पर चढ़ावा चढ़ाने गए थे। वहां आरोपियों ने एटीएम चोरी में सफल होने की मन्नत मांगी, लेकिन वे एटीएम चुरा नहीं पाए। पुलिस ने मंगलवार दोपहर को दो आरोपियों को गिरफ्तार किया, तब यह खुलासा हुआ। वहीं पुलिस ने उनके एक अन्य साथी को जेल भिजवा दिया।
नागौरी गेट थानाधिकारी लेखराज चौधरी ने बताया कि गत 30 नवंबर को देर रात चार चोरों ने मंडोर रोड पर कृषि मंडी चौराहे के पास बैंक ऑफ बड़ौदा के एटीएम को चुराने का प्रयास किया था। पुलिस ने आरोपियों की तलाश करते हुए गत रविवार को मगजी की घाटी निवासी बबलू उर्फ बिल्लू उर्फ बलराम पुत्र मूलाराम मेघवाल और मंगलवार को ओसियां के थोब निवासी गोरधन उर्फ भूटा पुत्र गोमदराम मेघवाल, लालाराम पुत्र पीलाराम मेघवाल को गिरफ्तार कर लिया। वहीं आरोपियों के चौथे साथी सुगनाराम ने कुछ समय पहले खुदकुशी कर ली थी।
पुलिस की गिरफ्त में एटीएम चुराने का प्रयास करने वाले लालाराम गोरधन राम।
hin_Deva hin_Deva hin_Deva hin_Deva